OpenLLM-France/wikimedia huggingface dataset:
# Paul Morphy

Paul Charles Morphy (Nova Orleans, Louisiana, 22 de juny de 1837 - 10 de juliol de 1884), fou un jugador d'escacs estatunidenc, un prodigi que fou considerat el millor jugador del món de la seva època (molts anys després ho fou també el seu compatriota Bobby Fischer), i un dels millors jugadors de la història.

## Biografia

Va créixer en una família aristocràtica criolla d'origen balear-irlandès i mare francesa. S'inicià en els escacs amb deu anys. En finalitzar la Universitat a l'edat de vint anys i no poder exercir com advocat (calia tenir almenys 21 anys per fer-ho), va marxar a Europa on realitzà una gira en la qual derrotà tots els seus rivals europeus.
La seva aportació als escacs és el concepte de desenvolupament, és a dir treure les peces ràpidament i coherent, si és possible abans que les de l'adversari. Va ser un nen prodigi dels escacs i va guanyar de molt jove jugadors importants com l'hongarès Löwenthal.
Durant els seus últims anys de vida va començar a demostrar indicis d'alguna malaltia mental i sofria paranoies. Va morir el 10 juliol de 1884 a Nova Orleans a causa d'una apoplexia després de donar-se un bany a casa seva.

## Els seus matxs a Europa

* Morphy - Löwental / Londres, 1858, (10 - 4) +9 =2 -3
* Morphy - Owen / Londres, 1858, (8 - 2) +7 =2 -1
* Morphy - Boden / Londres, 1858, (7½ - 2½) +6 =3 -1
* Morphy - Medley / Londres, 1858, (3 - 2) +3 =0 -2
* Morphy - Bird / Londres, 1858, (10½ - 1½) +10 =1 -1
* Morphy - Harrwitz / París, 1858, (10 - 4) +9 =2 -3
* Morphy - Anderssen / París, 1858, (8 - 3) +7 =2 -2
* Morphy - de Rivière / París, 1858, (3½ - 2½) +3 =1 -2
* Morphy - Mongredien / París, 1859, (7½ - 0½) +7 =1 -0

## Vegeu també

* Mat de Morphy
* Mat de l'òpera
* Campionat d'escacs dels Estats Units
* Campionat del món d'escacs
* Campionat del món d'escacs de 1886
* American Chess Congress

## Notes i referències

* ↑ «Els 10 millors jugadors d'escacs de la història» (en anglès), 06-09-2009. [Consulta: 7 octubre 2010].
* ↑ Cube, Ariel. «Biografía de Paul Morphy - El legendario jugador de ajedrez» (en castellà), 29-10-2022. [Consulta: 4 abril 2023].
* ↑ La notació (+x -y =z) vol dir que el primer jugador va guanyar x partides, en va perdre y, i va fer taules en z.

## Bibliografia

* Morphy Gleanings, David McKay, 1932. Reeditat per Dover el 1973 com a The Unknown Morphy. ISBN 0-486-22952-1.
* Morphy's Games of Chess, G. Bell and Sons. ISBN 0-486-20386-7.
* Sunnucks, Anne. The Encyclopaedia of Chess. St. Martins Press, 1970. ISBN 978-0-7091-4697-1.

## Enllaços externs

* 50 combinacions de les seves partides
# Pedrera de Vilacolum

La pedrera de Vilacolum és una zona humida i un jaciment paleontològic que es localitza al municipi de Torroella de Fluvià. La zona humida té el seu origen en una extracció de traquita i té una superfície de poc més d'1 hectàrea. A les zones més fondes, la inundació és permanent, fet que permet l'establiment d'una vegetació submergida de macròfits d'aigua dolça. A les vores i a les zones d'inundació més temporal hi creixen els canyissars, jonqueres de terra baixa i gespes calcígades i humides que són pasturades per ramats d'ovelles.
Aquest espai és també especialment singular per la presència d'algunes espècies com l'alismatàcia (Baldellia ranunculoides), la ciperàcia (Scirpus litoralis) i altres espècies d'aiguamolls força rares a Catalunya. Per altra banda, l'espai té certa importància geològica per la presència d'un important jaciment paleontològic i de traquita.
Pel que fa als impactes sobre aquest espai, una excessiva pastura i trepig per part del bestiar oví, alguns abocaments de runes i la forta pressió urbanística que s'hi desenvolupa al seu voltant poden posar en perill la integritat de la zona humida.

## Referències

* 1 2 3 «Pedrera de Vilacolum». Fitxes descriptives de zones humides. Departament d'Agricultura, Ramaderia, Pesca, Alimentació i Medi Natural de la Generalitat de Catalunya (CC-BY-SA). [Consulta: 10 març 2014].
# Peluda del mar Roig

La peluda del mar Roig (Arnoglossus marisrubri) és un peix teleosti de la família dels bòtids i de l'ordre dels pleuronectiformes.

## Distribució geogràfica

Es troba a les costes del Mar Roig.

## Referències

* ↑ The Taxonomicon (anglès)
* ↑ FishBase (anglès)
# Peluda de trenta espines

La peluda de trenta espines (Arnoglossus multirastris) és un peix teleosti de la família dels bòtids i de l'ordre dels pleuronectiformes.

## Distribució geogràfica

Es troba a les costes de Xile.

## Referències

* ↑ The Taxonomicon (anglès)
* ↑ FishBase (anglès)
# Catedral de Carlow

La Catedral de Carlow és la catedral catòlica de la Diòcesi Catòlica Romana de Kildare i Leighlin situada a la ciutat de Carlow. La catedral està dedicada a l'Assumpció de la Verge Maria des de 1833. És coneguda per la gran alçada de la seva torre, que la fa visible des de tots els punts de la ciutat.
Al costat de la catedral es troba una església molt més gran anomenada St.Mary's, que no és una església catòlica, però va ser construïda amb aquest fi. La catedral està edificada al costat del St. Patrici, Carlow College, antic seminari de la diòcesi, molts estudiants d'aquest col·legi van ser ordenats en la catedral.

## Història

Els primers treballs de la catedral d'arquitectura gòtica es van iniciar el 1826 sota la supervisió de l'arquitecte Joseph Lynch, seguit el 1829 per Thomas Cobden que va modificar els plànols. Va ser acabada el 1833 i consagrada l'1 de desembre de 1833 per James Doyle (1786-1834), arquebisbe de Kildare i patronitzador de l'Emancipació catòlica irlandesa de la corona anglesa.
A la Cort Suprema d'Irlanda va ser portada una denúncia feta per un feligrès contra l'administrador de la catedral, el pare John Byrne, i els administradors de la diòcesi de Kildare i Leighlin el 1996 a fi d'impedir la nova organització de l'interior del temple, en la línia dels canvis recomanats pel Concili del Vaticà II. La demanda no va tenir èxit i els canvis, inclosa la renovació de l'altar i el púlpit, va seguir endavant.

## Vitralls

Els vitralls són dels tallers de Múnic de Franz Mayer.
* Vitrall de sant Alfons Maria de Liguori
* San Domènec recollit el rosari de la Verge Maria
* Vitrall de San Patrici, patró d'Irlanda

## Enterraments

* Bisbe James Doyle (1786-1834). Activista de l'Emancipació catòlica i organitzador i constructor de la catedral. El seu monument funerari va ser realitzat per l'escultor John Hogan el 1839.

## Referències

* ↑ «Cathedral alterations get go ahead» (en anglès). Irish Times, 01-01-1997. [Consulta: 3 febrer 2013].

## Enllaços externs

* Kandle
# Kel·lia

Kel·lia (en grec: Κελλιά; en turc: Yıldırım) és un poblet del Districte de Làrnaca de Xipre, al nord de Làrnaca. Abans del 1974, el poblet estava habitat sobretot per turcoxipriotes. El 2011 la població n'era de 387 persones.
L'església del poble està dedicada a sant Antoni (Άγιος Αντώνιος) i es va construir al segle xix . El nom del poble sembla provenir de "cèl·lula" (keli), una referència a les cel·les monàstiques dels edificis religiosos.

## Referències

* ↑ «Wayback Machine», 28-10-2007. Arxivat de l'original el 2007-10-28. [Consulta: 10 maig 2024].
# Hàrpal (ambaixador)

Hàrpal (en llatí Harpalus, en grec antic Ἅρπαλος) fou el cap dels ambaixadors enviats per Perseu de Macedònia a Roma el 172 aC per contestar a les queixes del rei Èumenes II de Pèrgam. Hàrpal va ofendre als romans pel to vehement emprat en els seus discursos, el que encara va contribuir a exasperar més l'hostilitat romana contra Perseu, segons Titus Livi i Appià.

## Referències

* ↑ 2.Harpalus a: William Smith (editor), A Dictionary of Greek and Roman Biography and Mythology. Vol. II Boston: Little, Brown & Comp., 1867, p. 352
# Indy Neidell

Indiana «Indy» Neidell, nascut el 28 de setembre de 1967 és un actor, músic i historiador conegut principalment per dirigir, redactar i presentar el canal de Youtube The Great War Channel, on documenta en temps real els fets de la Primera Guerra Mundial emprat fonts primàries, secundàries, investigació pròpia i de col·laboradors esporàdics.
Addicionalment, també a participat en projectes cinematogràfics, com ara la pel·lícula Metropia o espots publicitaris a diferents televisions d'Europa a més d'aportar la veu i la informació històrica en videojocs com ara Battlefield 1.
Musicalment pertany al grup de rock Crimson Shadows havent col·laborat amb el single «Nightmares» i el LP The Flight Reaction. Amb la fi de The Great War Channel, també organitza un projecte similar amb la Segona Guerra Mundial.

## Infància i educació

Nascut a Houston, Texas, Neidell fou alumne de St. John's School. Va completar els seus estudis amb una llicenciatura en història per la Universitat Wesleyana. A data de 2015, Neidell vivia a Estocolm, Suècia.

## The Great War

En origen, Neidell fou contactat per l'empresa audiovisual Mediakraft per produir vídeos sobre la història del beisbol americà. Aquest projecte cristal·litza en el canal de YouTube Watch Sunday Baseball, actiu entre maig i setembre de 2013. Paral·lelament, també narrà alguns episodis del canal "It's History" relacionats amb història militar.
En juny de 2017, amb l'ajut de Spartacus Olsson llançà el canal TimeGhost History. Spartacus també participaria com a productor dels dos primers anys de The Great War. El primer esdeveniment històric que cobrí aquest canal fou el seguiment diari de la crisi dels míssils de Cuba, 55 anys després que succeïra. Durant l'abril també crearen conjuntament Between-2-Wars a la fi de cobrir el període d'entreguerres.
L'1 de setembre de 2018 s'inicià el projecte de cobrir la Segona Guerra Mundial en un projecte similar a The Great War durant sis anys i amb cobertura setmanal amb motiu dels 79 anys de la fi d'aquest conflicte.
Oficialment, The Great War acaba l'11 de novembre de 2018 amb un episodi sobre l'Armistici de Compiègne. No obstant això el canal pretén expandir la conclusió amb més contingut sense la participació de Neidell, qui afirmà divergir cap altres projectes.

## Enllaços externs

* The Great War, YouTube.
* TimeGhost History, YouTube.
* Watch Sunday Baseball, YouTube.
* World War Two, YouTube.

## Referències

* ↑ «Indy Neidell» (en anglès). [Consulta: 12 novembre 2018].
* ↑ «The Great War». [Consulta: 12 novembre 2018].
* ↑ «Indy Neidell». [Consulta: 12 novembre 2018].
* ↑ «Indy Neidell» (en anglès). BFI.
* ↑ «Crimson Shadows» (en anglès). [Consulta: 14 novembre 2018].
* ↑ «Top YouTube Historians, Led By 'The Great War' Host, Are Teaming Up To Recap World War II, Day By Day - Tubefilter» (en anglès). Tubefilter, 18-12-2017.
* ↑ «Houstonian hosted 'The Great War' series on Youtube». Houston Chronicle.
* ↑ «Svenskamerikanerna – så röstar vi» (en swedish). Afton Bladet.
* ↑ «This Documentary Is Telling the Story of World War I in Real Time» (en anglès). Vice, 30-08-2016.
# Icelinus burchami

Icelinus burchami és una espècie de peix pertanyent a la família dels còtids.

## Descripció

* Fa 13 cm de llargària màxima.

## Hàbitat

És un peix marí, demersal i de clima temperat que viu entre 61 i 570 m de fondària.

## Distribució geogràfica

Es troba al Pacífic oriental: des del sud-est d'Alaska fins a La Jolla (sud de Califòrnia, els Estats Units).

## Observacions

És inofensiu per als humans.

## Referències

* ↑ Jordan D. S., 1885. A catalogue of the fishes known to inhabit the waters of North America, north of the Tropic of Cancer, with notes on species discovered in 1883 and 1884. Rep. U. S. Fish Comm. v. 13 (1885). 789-973.
* ↑ uBio (anglès)
* ↑ Evermann, B. W. & Goldsborough, E. L., 1907. The fishes of Alaska. Bulletin of the Bureau of Fisheries v. 26 (for 1906): 219-360, Pls. 14-42.
* ↑ The Taxonomicon (anglès)
* 1 2 3 4 FishBase (anglès)
* ↑ Eschmeyer, W.N., E.S. Herald i H. Hammann, 1983. A field guide to Pacific coast fishes of North America. Houghton Mifflin Company, Boston, Estats Units. 336 p.
* ↑ Hart, J.L., 1973. Pacific fishes of Canada. Bull. Fish. Res. Board Can. 180:740 p.
* ↑ Lamb, A. i P. Edgell, 1986. Coastal fishes of the Pacific northwest. Harbour Publishing Co. Ltd., la Colúmbia Britànica, el Canadà. 224 p.
* ↑ McAllister, D.E., 1990. A list of the fishes of Canada. Syllogeus Núm. 64. Nat. Mus. Nat. Sci., Ottawa, Canadà. 310 p.
* ↑ Nelson, J.S., E.J. Crossman, H. Espinosa-Pérez, L.T. Findley, C.R. Gilbert, R.N. Lea i J.D. Williams, 2004. Common and scientific names of fishes from the United States, Canada, and Mexico. American Fisheries Society, Special Publication 29, Bethesda, Maryland, Estats Units.
* ↑ Quast, J.C. i E.L. Hall, 1972. List of fishes of Alaska and adjacent waters with a guide to some of their literature. U.S. Dep. Commer., NOAA Tech. Rep. NMFS SSRF-658, 47 p.

## Bibliografia

* Anònim, 2001. Base de dades de la col·lecció de peixos del National Museum of Natural History (Smithsonian Institution). Smithsonian Institution - Division of Fishes.
* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Robins, C.R., R.M. Bailey, C.E. Bond, J.R. Brooker, E.A. Lachner, R.N. Lea i W.B. Scott, 1980. A list of common and scientific names of fishes from the United States and Canada. Am. Fish. Soc. Spec. Publ. (12)1-174.
* Robins, C.R., R.M. Bailey, C.E. Bond, J.R. Brooker, E.A. Lachner, R.N. Lea i W.B. Scott, 1991. Common and scientific names of fishes from the United States and Canada. Am. Fish. Soc. Spec. Pub. (20):183 p.
* Wu, H.L., K.-T. Shao i C.F. Lai (eds.), 1999. Latin-Chinese dictionary of fishes names. The Sueichan Press, Taiwan.

## Enllaços externs

* AQUATAB
# Assynt

Assynt (en gaèlic escocès 'Asainte') és una parròquia al comtat de Sutherland occidental, als Highlands (Escòcia), al nord d'Ullapool.
És famosa pel seu paisatge (Reserva Natural d'Inverpolly) i les seves notables muntanyes (Quinag, Canisp, Suilven, Cul Mòr, Stac Pollaidh, Ben More Assynt). La reserva natural nacional de Knockan Crag inclou un centre d'interpretació de visitants, respecte als trets geològics en Moine Thrust, és part del geoparc de les Terres Altes Nord-occidentals. Assynt alberga la cova més llarga d'Escòcia, Uamh An Claonaite, que queda cinc milles al sud d'Inchnadamph.
El nom d'Assynt pot derivar d'una paraula en nòrdic antic 'A-ssynt que significa "vist des de lluny" o de Ass que en nòrdic antic significa "rocós". Hi ha una "vaga tradició" que el nom ve d'una lluita entre dos germans, Unt i Ass-Unt, (que significa Home de pau i Home de discòrdia). L'últim va guanyar l'enfrontament i li va donar el seu nom a la parròquia.
El juny de 2005 la finca Glencanisp, incloent les muntanyes Suilven i Canisp i la veïna finca de Drumrunie, amb les muntanyes Cul Mòr i Cul Beag, van ser comprades per la comunitat local. La Fundació Assynt pretén crear ocupació local i salvaguardar l'herència natural i cultural en benefici de la comunitat i futures generacions, i per al gaudi d'un públic més ampli. Les finques de Glencanisp i Drumrunie en total sumen unes 18.000 hectàrees i són administrades per la Fundació Assynt en nom de la comunitat de Assynt.

## Referències

* MacAskill, John (1999) We have won the land: the story of the purchase by the Assynt Crofters' Trust of the North Lochinver Estigues. Stornoway:Acair. ISBN 0-86152-221-4

## Notes

* ↑ North West Highlands Geopark Arxivat 2008-01-25 a Wayback Machine..
* ↑ «Knockan Crag National Nature Reserve: Rock Art». Arxivat de l'original el 2007-08-17. [Consulta: 8 juliol 2015].
* ↑ "Peter Glanvill Photography: Claonaite" darkanddeep.co.uk.
* ↑ Strang, Tom. (1975) The Northern Highlands.
* ↑ Assynt group buys estates in deal, BBC News Online, 3-6-2005

## Enllaços externs

* Fundació Assynt
* Descobreix Assynt Arxivat 2017-09-19 a Wayback Machine.
# Quint Juli Gal·liè

Quint Juli Gal·liè (en llatí: Quintus Julius Gallienius o Gallienus) va ser un fill de l'emperador Gal·liè esmentat sota aquest nom per Aureli Víctor que diu que era una persona diferent de Salonià (o Saloní), un altre fill de Gal·liè. Es coneix una moneda amb la inscripció «IMP. Q. IULIO. FILIO. GALLIENI. AUG. ET. SALONINAE. AUG». Segons Joan Zonaràs va ser executat a Roma juntament amb el seu oncle Valerià.
Existeix una altra moneda que porta a l'anvers un cap envoltat de raigs amb la llegenda «DIVO. CAES. Q. GALLIENO», i al revers un altar amb flames amb la paraula «CONSECRATIO», que semblaria indicar que aquest Quint Gal·liè va morir jove i va ser divinitzat pel seu pare.

## Referències

* ↑ Aureli Víctor. Epitome de Cesaribus, 33
* ↑ Smith, William (ed.). «Gallienus, Q. Julius». A Dictionary of Greek and Roman biography and mythology. [Consulta: 14 octubre 2023].
# Peluda d'ulls grossos

La peluda d'ulls grossos o palaia d'ulls grossos (Arnoglossus rueppelii) és un peix teleosti de la família dels bòtids i de l'ordre dels pleuronectiformes.

## Morfologia

Pot arribar als 15 cm de llargària total.

## Distribució geogràfica

Es troba des de les costes del Mediterrani Occidental fins al Sàhara Occidental, incloent-hi Gibraltar, el Marroc i les Illes Canàries.

## Referències

* ↑ The Taxonomicon (anglès)
* 1 2 FishBase (anglès)
# Cateto a babor

Cateto a babor és una pel·lícula espanyola dirigida per Tito Fernández que es va estrenar el 16 de març de 1970. És una nova versió de Recluta con niño (1955). Del guió va fer-se'n càrrec Vicente Escrivá, amb qui el director ja havia treballat en diverses ocasions, i Vicente Coello.

## Sinopsi

Miguel Cañete és un jove pobletà que té un greu problema: ha estat cridat a files per a realitzar el servei militar en l'Armada i no sap on deixar al seu germà petit, Quique, del qual cuida des que es van quedar orfes. Primerament el deixa a casa de Jacinta, una noia del poble a la qual promet casar-se amb ella en tornar, però al nen no li agrada i s'escapa seguint al seu germà. Així que, abans de presentar-se en la caserna, Miguel ha de deixar a Quique a casa de la tia Enriqueta, que l'accepta a contracor.
Miguel, per la seva innocència és objecte de tota mena de bromes i quintades, i les seves malapteses fan que el sergent Canales l'arresti contínuament.
Però Quique no és tractat bé per la seva tia, així que Miguel se l'endú i es presentant amb ell en la caserna. Allí, el sergent li dona un dia de termini perquè trobi un lloc on deixar al nen. Llavors coneixen casualment a la platja a Julia, una bella i simpàtica cega, que es compromet a cuidar del nen a casa dels seus pares, resultant ser la filla del sergent Canales, que al final accepta quedar-se amb el nen. El gest del sergent fa que Miguel s'esforci tot el possible per a ser un bon soldat i agradar al seu superior. Mentrestant, en les visites que realitza al seu germà, Miguel i Julia s'enamoren.
Però, després que Julia recuperi la vista gràcies a una operació, Miguel es resisteix a visitar-la perquè tem que en veure-li pugui pensar que és lleig, per la qual cosa es presenta voluntari per a unes maniobres al portaavions Dédalo.
Després de sofrir un petit accident Miguel serà traslladat a la infermeria en terra, però els pilots de l'helicòpter emmalalteixen i Miguel demostra a tots la seva vàlua aconseguint aterrar l'aeronau, per la qual cosa resulta condecorat i, per fi, es reuneix amb Julia.

## Repartiment

* Alfredo Landa: Miguel Cañete Moste.
* Ahui Camacho: Quique Cañete Moste.
* José Gálvez: Sergent Canales.
* Enriqueta Carballeira: Julia, la filla del sergent.
* Florinda Chico: Rosario, la mare de Julia i dona de Canales.
* José Sacristán: recluta company de Miguel.
* Laly Soldevila: Jacinta.
* Margot Cottens: tia Enriqueta.
* Rafaela Aparicio: Elisa, criada d'Enriqueta.
* Luis Barbero: Alfredo, visitant d'Enriqueta.

## Referències

* ↑ «Cateto a babor» (en castellà). [Consulta: 17 maig 2021].
* ↑ ICON «Por qué 'Ocho apellidos' puede con todo... menos con 'Cateto a babor'» (en castellà). El País [Madrid], 20-11-2015. ISSN: 1134-6582.
* ↑ «Cateto a babor (1969) Película - PLAY Cine» (en castellà), 20-03-2017. [Consulta: 17 maig 2021].
# Escàndol de les mensualitats

L'Escàndol de les mensualitats, escândalo do mensalão en portuguès brasiler, és el nom amb què es coneix la corrupció política al Congrés Nacional del Brasil per la compra de vots parlamentaris entre el 2005 i el 2006. El cas té per protagonistes membres del mateix govern del president Luiz Inácio Lula da Silva, membres del Partit dels Treballadors (PT), del Popular Socialista (PPS), del Trabalhista Brasileiro (PTB), de República (PR), Socialista Brasileiro (PSB), Republicano Progressista (PRP), i Progressista (PP). L'afer es troba davant la justícia penal.

## Antecedents

El dissabte 18 de setembre del 2004 la revista Veja denuncia en portada la compravenda del PTB pel PT. L'article de l'interior denuncia que el Partit dels Treballadors havia subornat a cada diputat federal del Partit Laboral Brasiler amb una suma de 150.000,00 reals a canvi que els parlamentaris donessin suport a l'executiu.
El 24 de setembre del 2004 el periòdic carioca Jornal do Brasil desvetlla més casos de suborn al Congrés Nacional brasiler. Concretament, l'article en qüestió denuncia que Asesto Teixeira, exministre de les comunicacions, hauria comunicat de l'existència de mensualitats, d'aquí el nom de l'escàndol, al Ministeri Públic Federal.
L'endemà el mateix Jornal do Brasil publica una altra notícia en què s'hi refereix el President de la Cambra dels Diputats, João Paulo Cunha (del partit PT), que hauria promès que investigaria l'assumpte, però el mateix periòdic denuncia al President del PPS, Roberto Freire, pel seu comentari "aquest assumpte circula des de fa mesos al Congrés sense que ningú hi tingut valor d'encarar-lo".

## L'esclat de l'escàndol

El 14 de maig del 2005 un altre número de la revista Veja denuncia una xarxa de corrupció al servei de Correus del país. El director del Departament de Contractació i Administració de Material de Correus, Maurício Marinho, estaria també involucrat en l'assumpte. Concretament, el periòdic posa per escrit el procés de pagament de propines mitjançant vídeos amb càmera oculta, cosa que indigna de seguida la població, que no triga a sortir al carrer davant les filtracions constants de la premsa en relació a aquests suborns. Les investigacions periodístiques destapen que l'afer de corrupció ateny l'empresa portuguesa Portugal Telecom i l'exministre portuguès d'Obres Públiques.

## Referències

* http://www.infoescola.com/politica/mensalao/
* http://www.elpuntavui.cat/article/3-politica/17-politica/565048-el-brasil-jutja-el-cas-de-corrupcio-mes-greu-del-govern-de-lula.html
* http://observador.pt/explicadores/lula-detido-agora/